CELEX: 32019R0462
Language: el
Date: 2019-01-30 00:00:00
Title: Κατ' εξουσιοδότηση κανονισμός (ΕΕ) 2019/462 της Επιτροπής, της 30ής Ιανουαρίου 2019, για την τροποποίηση του κατ' εξουσιοδότηση κανονισμού (ΕΕ) 2017/1799 όσον αφορά την εξαίρεση της Τράπεζας της Αγγλίας από τις απαιτήσεις προσυναλλακτικής και μετασυναλλακτικής διαφάνειας που προβλέπονται στον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

22.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 80/13
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/462 ΤΗΣ ΕΠΙΤΡΟΠΗΣ
         της 30ής Ιανουαρίου 2019
         για την τροποποίηση του κατ' εξουσιοδότηση κανονισμού (ΕΕ) 2017/1799 όσον αφορά την εξαίρεση της Τράπεζας της Αγγλίας από τις απαιτήσεις προσυναλλακτικής και μετασυναλλακτικής διαφάνειας που προβλέπονται στον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 1 παράγραφος 9,
         Εκτιμώντας τα ακόλουθα:
         
                     (1)
                  
                  
                     Οι συναλλαγές στις οποίες είναι αντισυμβαλλόμενοι μέλη του Ευρωπαϊκού Συστήματος Κεντρικών Τραπεζών (ΕΣΚΤ) εξαιρούνται από τις απαιτήσεις διαφάνειας, σύμφωνα με το άρθρο 1 παράγραφος 6 του κανονισμού (ΕΕ) αριθ. 600/2014, εφόσον οι συναλλαγές αυτές πραγματοποιούνται κατά την άσκηση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα.
                  
               
                     (2)
                  
                  
                     Μια τέτοια εξαίρεση από το πεδίο εφαρμογής του κανονισμού (ΕΕ) αριθ. 600/2014 δύναται να επεκταθεί, σύμφωνα με το άρθρο 1 παράγραφος 9 του εν λόγω κανονισμού, στις κεντρικές τράπεζες τρίτων χωρών, καθώς και στην Τράπεζα Διεθνών Διακανονισμών.
                  
               
                     (3)
                  
                  
                     Ο κατάλογος των εξαιρούμενων κεντρικών τραπεζών τρίτων χωρών που παρατίθεται στον κατ' εξουσιοδότηση κανονισμό (ΕΕ) 2017/1799 (2) θα πρέπει να επικαιροποιηθεί, μεταξύ άλλων με σκοπό να επεκταθεί σε άλλες κεντρικές τράπεζες τρίτων χωρών, ανάλογα με την περίπτωση, το πεδίο εφαρμογής της εξαίρεσης που προβλέπεται στο άρθρο 1 παράγραφος 6 του κανονισμού (ΕΕ) αριθ. 600/2014.
                  
               
                     (4)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά την εν λόγω γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω περίοδο.
                  
               
                     (5)
                  
                  
                     Η συμφωνία αποχώρησης στην οποία κατέληξαν οι διαπραγματευτές περιέχει ρυθμίσεις για την εφαρμογή διατάξεων του ενωσιακού δικαίου για το Ηνωμένο Βασίλειο και στο Ηνωμένο Βασίλειο πέραν της ημερομηνίας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο. Εάν η εν λόγω συμφωνία τεθεί σε ισχύ, ο κανονισμός (ΕΕ) αριθ. 600/2014, καθώς και η εξαίρεση που προβλέπεται στο άρθρο 1 παράγραφος 6 του εν λόγω κανονισμού, θα εφαρμοστεί ως προς το Ηνωμένο Βασίλειο και εντός αυτού κατά τη διάρκεια της μεταβατικής περιόδου βάσει της εν λόγω συμφωνίας και θα παύσει να ισχύει στο τέλος αυτής της περιόδου.
                  
               
                     (6)
                  
                  
                     Η αποχώρηση του Ηνωμένου Βασιλείου από την Ένωση, ελλείψει ειδικών διατάξεων, θα έχει ως αποτέλεσμα η Τράπεζα της Αγγλίας να μην τυγχάνει πλέον της υφιστάμενης εξαίρεσης, εκτός αν συμπεριληφθεί στον κατάλογο των εξαιρούμενων κεντρικών τραπεζών τρίτων χωρών.
                  
               
                     (7)
                  
                  
                     Με βάση τις πληροφορίες που ελήφθησαν από το Ηνωμένο Βασίλειο, η Επιτροπή συνέταξε και υπέβαλε έκθεση στο Ευρωπαϊκό Κοινοβούλιο και στο Συμβούλιο, με την οποία αξιολογείται η διεθνής αντιμετώπιση της Τράπεζας της Αγγλίας. Η εν λόγω έκθεση (3) κατέληξε στο συμπέρασμα ότι είναι σκόπιμο να χορηγηθεί εξαίρεση από τις απαιτήσεις προσυναλλακτικής και μετασυναλλακτικής διαφάνειας, που προβλέπονται στον κανονισμό (ΕΕ) αριθ. 600/2014, στην κεντρική τράπεζα του Ηνωμένου Βασιλείου. Συνεπώς, η Τράπεζα της Αγγλίας θα πρέπει να συμπεριληφθεί στον κατάλογο των εξαιρούμενων κεντρικών τραπεζών που παρατίθεται στον κατ' εξουσιοδότηση κανονισμό (ΕΕ) 2017/1799.
                  
               
                     (8)
                  
                  
                     Οι αρχές του Ηνωμένου Βασιλείου παρείχαν διαβεβαιώσεις σχετικά με το καθεστώς, τα δικαιώματα και τις υποχρεώσεις των μελών του ΕΣΚΤ, συμπεριλαμβανομένης της πρόθεσής τους να χορηγήσουν στα μέλη του ΕΣΚΤ που ασκούν νομισματική πολιτική, συναλλαγματική πολιτική ή πολιτική χρηματοπιστωτικής σταθερότητας, εξαίρεση ανάλογη με εκείνη που προβλέπεται στο άρθρο 1 παράγραφος 6 του κανονισμού (ΕΕ) αριθ. 600/2014.
                  
               
                     (9)
                  
                  
                     Ως εκ τούτου, ο κατ' εξουσιοδότηση κανονισμός (ΕΕ) 2017/1799 της Επιτροπής θα πρέπει να τροποποιηθεί αναλόγως.
                  
               
                     (10)
                  
                  
                     Η Επιτροπή εξακολουθεί να παρακολουθεί σε τακτική βάση την αντιμετώπιση των εν λόγω κεντρικών τραπεζών και των δημόσιων φορέων που εξαιρούνται από τις απαιτήσεις διαφάνειας και παρατίθενται στον κατάλογο του παραρτήματος του κατ' εξουσιοδότηση κανονισμού (ΕΕ) 2017/1799 της Επιτροπής. Ο κατάλογος αυτός μπορεί να επικαιροποιείται με βάση την εξέλιξη των κανονιστικών ρυθμίσεων στις εν λόγω τρίτες χώρες και λαμβανομένων υπόψη τυχόν σχετικών νέων πηγών πληροφοριών. Η εν λόγω επανεξέταση θα μπορούσε να οδηγήσει στην αφαίρεση ορισμένων τρίτων χωρών από τον κατάλογο των εξαιρούμενων οντοτήτων.
                  
               
                     (11)
                  
                  
                     Ο παρών κανονισμός θα πρέπει να αρχίσει να ισχύει επειγόντως και θα πρέπει να εφαρμόζεται από την επομένη της ημερομηνίας κατά την οποία ο κανονισμός (ΕΕ) αριθ. 600/2014 παύει να ισχύει ως προς το Ηνωμένο Βασίλειο και εντός αυτού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα I του κατ' εξουσιοδότηση κανονισμού (ΕΕ) 2017/1799 αντικαθίσταται από το κείμενο που περιλαμβάνεται στο παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την επομένη της ημέρας κατά την οποία ο κανονισμός (ΕΕ) αριθ. 600/2014 παύει να ισχύει ως προς το Ηνωμένο Βασίλειο και εντός αυτού.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Ιανουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 173 της 12.6.2014, σ. 84.
         
            (2)  Κατ' εξουσιοδότηση κανονισμός (ΕΕ) 2017/1799 της Επιτροπής, της 12ης Ιουνίου 2017, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά την εξαίρεση ορισμένων κεντρικών τραπεζών τρίτων χωρών, κατά την εκτέλεση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα, από απαιτήσεις προσυναλλακτικής και μετασυναλλακτικής διαφάνειας (ΕΕ L 259 της 7.10.2017, σ. 11).
         
            (3)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εξαίρεση για την Κεντρική Τράπεζα του Ηνωμένου Βασιλείου («Τράπεζα της Αγγλίας») βάσει του κανονισμού για τις αγορές χρηματοπιστωτικών μέσων (MiFIR) [COM(2019) 69].
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ 1
                     
                                 1.
                              
                              
                                 Αυστραλία:
                                 
                                             —
                                          
                                          
                                             Κεντρική Τράπεζα της Αυστραλίας·
                                          
                                       
                           
                                 2.
                              
                              
                                 Βραζιλία:
                                 
                                             —
                                          
                                          
                                             Κεντρική Τράπεζα της Βραζιλίας·
                                          
                                       
                           
                                 3.
                              
                              
                                 Καναδάς:
                                 
                                             —
                                          
                                          
                                             Τράπεζα του Καναδά·
                                          
                                       
                           
                                 4.
                              
                              
                                 Ειδική Διοικητική Περιοχή Χονγκ Κονγκ:
                                 
                                             —
                                          
                                          
                                             Νομισματική Αρχή του Χονγκ Κονγκ·
                                          
                                       
                           
                                 5.
                              
                              
                                 Ινδία:
                                 
                                             —
                                          
                                          
                                             Κεντρική Τράπεζα της Ινδίας·
                                          
                                       
                           
                                 6.
                              
                              
                                 Ιαπωνία:
                                 
                                             —
                                          
                                          
                                             Τράπεζα της Ιαπωνίας·
                                          
                                       
                           
                                 7.
                              
                              
                                 Μεξικό:
                                 
                                             —
                                          
                                          
                                             Τράπεζα του Μεξικού·
                                          
                                       
                           
                                 8.
                              
                              
                                 Δημοκρατία της Κορέας:
                                 
                                             —
                                          
                                          
                                             Τράπεζα της Κορέας·
                                          
                                       
                           
                                 9.
                              
                              
                                 Σινγκαπούρη:
                                 
                                             —
                                          
                                          
                                             Νομισματική Αρχή της Σινγκαπούρης·
                                          
                                       
                           
                                 10.
                              
                              
                                 Ελβετία:
                                 
                                             —
                                          
                                          
                                             Εθνική Τράπεζα της Ελβετίας·
                                          
                                       
                           
                                 11.
                              
                              
                                 Τουρκία:
                                 
                                             —
                                          
                                          
                                             Κεντρική Τράπεζα της Δημοκρατίας της Τουρκίας·
                                          
                                       
                           
                                 12.
                              
                              
                                 Ηνωμένο Βασίλειο:
                                 
                                             —
                                          
                                          
                                             Τράπεζα της Αγγλίας·
                                          
                                       
                           
                                 13.
                              
                              
                                 Ηνωμένες Πολιτείες της Αμερικής:
                                 
                                             —
                                          
                                          
                                             Ομοσπονδιακό Αποθεματικό Σύστημα·
                                          
                                       
                                             —
                                          
                                          
                                             Τράπεζα Διεθνών Διακανονισμών.
                                          
                                       
                           
               ».